
Kísérletesen létrehozott vaszkuláris demencia következtében kialakuló kognitív károsodások vizsgálata in vivo patkány modellekben

A vaszkuláris demencia az Alzheimer-kór után a második leggyakoribb oka az időskori demenciaként ismert működészavaroknak. Napjainkban a 65 év feletti korcsoport 5 százaléka érintett, azonban a várható élettartam növekedésével a növekvő öregedő populáció miatt egyre fontosabbá válik ez a kérdés (Jiwa és mtsai., 2010).
A betegség hátterében az esetek többségében agyi érelmeszesedés vagy “kisér-betegség” áll (Hachinski és mtsai., 2006).
Állatkísérletekben a vaszkuláris demencia krónikus agyi hipoperfúzió előidézésével modellezhető, amely a néhány éve kidolgozott módszer szerint a jobb oldali közös fejverőér elzárásával valósítható meg. Az ilyen műtéten átesett állatok motoros működésében, illetve térbeli munkamemóriájában nem jelentkezik károsodás (Yoshizaki és mtsai., 2008).
Ezen technika alkalmazásával a patkányokat megműtöttük, majd egy héttel később új tárgy felismerési teszt segítségével vizsgáltuk a kognitív változásokat. A műtött patkányok kognitív hanyatlást mutattak, amely szignifikánsnak bizonyult a tesztben. Kimutattuk, továbbá hogy az Alzheimer-kór terápiájában használatos donepezil és memantine (Korczyn és mtsai., 2012) gyógyszerek intraperitoneális adagolásával a kognitív romlás lényegében helyrehozható. Eredményeink az mutatják, hogy a kidolgozott eljárás jól modellezi a vaszkuláris demencia kognitív tüneteit, így alkalmas lehet potenciális gyógyszerjelöltek tesztelésére.



